Islohotlarni amalga oshirishda istiqbolli tashabbuslarni yanada qoʻllab-quvvatlash boʻyicha qoʻshimcha chora-tadbirlar toʻgʻrisida
(decree, 2025-07-14)

Mamlakatning iqtisodiy va ijtimoiy oʻsishini taʼminlash jarayonida keng aholi qatlamining ishtirokini va ularning turli sohalardagi istiqbolli tashabbuslarini ragʻbatlantirish va innovatsion faolligini yanada oshirishning samarali mexanizmlarini joriy qilish maqsadida qaror qilaman: 1. Quyidagilar aholining istiqbolli tashabbuslarini ragʻbatlantirish chora-tadbirlarining asosiy maqsadlari etib belgilansin: (a) samarali va xalqchil islohotlarni amalga oshirishda keng jamoatchilik va jamiyatning turli qatlamlari vakillari, xususan, yetuk mutaxassislar, yoshlar, tadbirkorlar, faol fuqarolar va vatandoshlarning (keyingi oʻrinlarda — keng aholi qatlami) ishtirokini qoʻllab-quvvatlash; (b) mamlakat raqobatbardoshligini oshirish, yangi texnologiyalar va ilm-fan yutuqlarini integratsiya qilish; (v) istiqbolli tashabbuslarni qoʻllab-quvvatlash maqsadida keng aholi qatlami uchun ochiq muloqot maydonini yaratish; (g) zamonaviy, ilgʻor gʻoyalar va istiqbolli tashabbuslarni saralash va tanlab olishning samarali mexanizmlarini joriy qilish. 2. 2025-yildan boshlab har yili “Kelajak uchun” istiqbolli tashabbuslar forumini (keyingi oʻrinlarda — Forum) oʻtkazib borish amaliyoti joriy qilinsin. 3. Belgilansinki: (a) Forum “Oʻzbekiston — 2030” strategiyasida belgilangan maqsadli koʻrsatkichlarga erishish jarayonida keng aholi qatlamining istiqbolli tashabbuslarini qoʻllab-quvvatlashga hamda ularning faolligini ragʻbatlantirish va keng targʻib qilishga qaratilgan; (b) Forum oʻtkaziladigan ustuvor yoʻnalishlar har yili “Kelajak uchun” istiqbolli tashabbuslar forumiga tayyorgarlik koʻrish va uni oʻtkazish boʻyicha tashkiliy qoʻmita (keyingi oʻrinlarda — Tashkiliy qoʻmita) tomonidan belgilab beriladi; (v) Forumga umumiy tayyorgarlik koʻrish va uni oʻtkazish Tashkiliy qoʻmita, istiqbolli tashabbuslarni baholash Mentorlar kengashi tomonidan amalga oshiriladi; (g) Strategik islohotlar agentligi Forumga kelib tushgan istiqbolli tashabbuslarni yigʻish, ularning yagona roʻyxatini shakllantirish, maxsus kraud platformaga joylashtirish va eʼlon qilib borishga hamda Forum natijasi boʻyicha maʼqullangan istiqbolli tashabbuslarning masʼul vazirlik va idoralar tomonidan amalga oshirilishini muvofiqlashtirishga masʼul hisoblanadi; (d) Forumni oʻtkazish bilan bogʻliq xarajatlar 2025-yilda Strategik islohotlar agentligini qoʻllab-quvvatlash jamgʻarmasi mablagʻlari hisobidan, 2026-yildan boshlab Davlat budjeti parametrlarida nazarda tutib boriladi; (e) Forumni oʻtkazish joyini tegishli vositalar (bannerlar, videoroliklar, ekranlar, aloqa va boshqa vositalar) bilan taʼminlash “Interforum” DUK tomonidan amalga oshiriladi; (j) Forumning endaument fondi ixtiyoriy mablagʻlar asosida shakllantiriladigan fond sifatida tashkil etiladi; (z) Forumda maʼqullangan istiqbolli tashabbuslarni tijoratlashtirish va moliyalashtirishga “Biznesni rivojlantirish banki” ATB va boshqa tijorat banklari, shuningdek, Ilm-fanni moliyalashtirish va innovatsiyalarni qoʻllab-quvvatlash jamgʻarmasi masʼul hisoblanadi. 4. Quyidagilar: (a) “Kelajak uchun” istiqbolli tashabbuslar forumiga tayyorgarlik koʻrish va uni oʻtkazish boʻyicha tashkiliy qoʻmita tarkibi 1-ilovaga muvofiq; (b) “Kelajak uchun” istiqbolli tashabbuslar forumining mentorlar kengashi tarkibi 2-ilovaga muvofiq; (v) “Kelajak uchun” istiqbolli tashabbuslar forumini oʻtkazish tartibi toʻgʻrisida nizom 3-ilovaga muvofiq; (g) “Kelajak uchun” istiqbolli tashabbuslar forumini 2025-yilda oʻtkazish boʻyicha tashkiliy chora-tadbirlar rejasi 4-ilovaga muvofiq tasdiqlansin. 5. Belgilansinki: (a) Forumga tayyorgarlik jarayonida kelib tushgan istiqbolli tashabbuslar top-50 va top-10 talik tartibida saralanadi; (b) Mentorlar kengashi tomonidan top-10 deb topilgan eng dolzarb istiqbolli tashabbuslar Oʻzbekiston Respublikasi Prezidenti ishtirokida oʻtkaziladigan Forumning yalpi majlisida muhokama qilinadi; (v) Forumning yalpi majlisini oʻtkazish yakunlari boʻyicha maʼqullangan istiqbolli tashabbuslarni amalga oshirish yuzasidan chora-tadbirlar rejasi ishlab chiqiladi; (g) chora-tadbirlar rejasiga kiritilgan istiqbolli tashabbuslarni amalga oshirish uchun kredit va grantlar ajratilishi, soliq, bojxona va boshqa ragʻbatlantirish choralari qoʻllanishi mumkin; (d) Forum doirasida kelib tushgan boshqa tashabbuslar Vazirlar Mahkamasiga davlat dasturlarini, tegishli soha, tarmoq yoki hududlarni rivojlantirish boʻyicha chora-tadbirlarni shakllantirish maqsadida yuboriladi hamda Hukumat tomonidan ularni amalga oshirish yuzasidan zarur choralar koʻriladi. 6. Strategik islohotlar agentligi (B. Raxmatov) hamda Raqamli texnologiyalar vazirligi (Sh. Shermatov) Iqtisodiyot va moliya vazirligi (I. Norqulov), “Biznesni rivojlantirish banki” ATB (S. Annaklichev) va “Interforum” DUK (B. Zufarov) bilan birgalikda ikki oy muddatda Forumda ishtirok etishni xohlovchi shaxslarni ochiq elektron roʻyxatga olish, anketa toʻldirish, istiqbolli tashabbusning profili va kun tartibi, dasturi, ishtirok etish shartlari, shuningdek, boshqa maʼlumotlar olish imkoniyatini beruvchi kraud platformasi yaratilishini va ishga tushirilishini taʼminlasin. 7. Tashkiliy qoʻmita (B. Raxmatov): (a) 2025-yilda oʻtkaziladigan Forumning ustuvor yoʻnalishlarini belgilasin; (b) ikki oy muddatda Forumni 2025-yilda oʻtkazishning aniq sanasi va joyi haqida taklif kiritsin; (v) Forumni oʻtkazish boʻyicha tashkiliy chora-tadbirlar rejasining sifatli va oʻz vaqtida bajarilishini, shuningdek, masʼul ijrochilar faoliyati muvofiqlashtirilishini taʼminlasin. 8. Oʻzbekiston milliy teleradiokompaniyasi va Oʻzbekiston milliy axborot agentligi Forumni oʻtkazishga tayyorgarlik koʻrish va oʻtkazish bilan bogʻliq tadbirlarni ommaviy axborot vositalarida, jumladan, internet va ijtimoiy tarmoqlarda keng yoritilishini taʼminlasin. 9. Mazkur Farmonning ijrosini samarali tashkil qilishga masʼul va shaxsiy javobgar etib Strategik islohotlar agentligi direktori B.B. Raxmatov belgilansin. 10. Farmon ijrosini muhokama qilib borish, masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov hamda Oʻzbekiston Respublikasi Prezidentining yordamchisi B.M. Mavlonov zimmasiga yuklansin. 1. Mazkur Nizom “Kelajak uchun” istiqbolli tashabbuslar forumini (keyingi oʻrinlarda — Forum) oʻtkazishga tayyorgarlik koʻrish, istiqbolli tashabbuslarni yigʻish, tahlil qilish va koʻrib chiqish hamda ularni amalga oshirish tartibini belgilaydi. 2. Forum mamlakatning iqtisodiy va ijtimoiy oʻsishini taʼminlash jarayonida fuqarolar, yoshlar va vatandoshlarning turli sohalardagi istiqbolli tashabbuslarni tanlab olish va amaliyotga tatbiq etish va qoʻllab-quvvatlash, ularning faolligini ragʻbatlantirish va keng targʻib qilishga qaratilgan. 3. Forumning asosiy maqsadlari quyidagilardan iborat: samarali va xalqchil islohotlarni amalga oshirishda keng jamoatchilik va jamiyatning turli qatlamlari vakillari, xususan, yetuk mutaxassislar, yoshlar, tadbirkorlar, faol fuqarolar va vatandoshlarning (keyingi oʻrinlarda — keng aholi qatlami) ishtirokini qoʻllab-quvvatlash; mamlakat raqobatbardoshligini oshirish, yangi texnologiyalar va ilm-fan yutuqlarini integratsiya qilish; istiqbolli tashabbuslarni qoʻllab-quvvatlash maqsadida keng aholi qatlami uchun ochiq muloqot maydonini yaratish; zamonaviy, ilgʻor gʻoyalar va istiqbolli tashabbuslarni saralash va tanlab olishning samarali mexanizmlarini joriy qilish. 4. Forumda muhokama qilinadigan masalalar keng aholi qatlami tomonidan bildirilgan istiqbolli tashabbuslar orasidan saralab olinadi. 5. Forum Oʻzbekiston Respublikasi Prezidenti huzuridagi Strategik islohotlar agentligi (keyingi oʻrinlarda — Agentlik) tomonidan masʼul vazirlik va idoralar bilan hamkorlikda tashkil etiladi. 6. Forumni oʻtkazishga tayyorgarlik koʻrish mazkur Nizom ilovasidagi sxemaga muvofiq amalga oshiriladi. 7. “Kelajak uchun” istiqbolli tashabbuslar forumiga tayyorgarlik koʻrish va uni oʻtkazish boʻyicha tashkiliy qoʻmita (keyingi oʻrinlarda — Tashkiliy qoʻmita) har yil yakuniga qadar keyingi yil uchun “Kelajak uchun” istiqbolli tashabbuslar forumini oʻtkazish boʻyicha tashkiliy chora-tadbirlar rejasini (keyingi oʻrinlarda — Reja) ishlab chiqadi va tasdiqlaydi. Rejada Forumga tayyorgarlik koʻrish va oʻtkazish boʻyicha har bir amalga oshirilishi lozim boʻlgan tadbirlar, masʼul vazirlik va idoralarning vazifalari hamda Forumning ustuvor yoʻnalishlari belgilanadi. 8. Forumda ishtirok etishni xohlovchi shaxslarni ochiq elektron roʻyxatga olish, anketa toʻldirish, istiqbolli tashabbusning profili va kun tartibi, dasturi, ishtirok etish shartlari, shuningdek, boshqa maʼlumotlar olish Agentlik hamda Raqamli texnologiyalar vazirligi tomonidan Iqtisodiyot va moliya vazirligi, “Biznesni rivojlantirish banki” ATB va “Interforum” DUK bilan birgalikda yaratiladigan va ishga tushiriladigan kraud platforma orqali taʼminlanadi. 9. Agentlik Forumga kelib tushgan istiqbolli tashabbuslarni yigʻish hamda ularning yagona roʻyxatini shakllantirish, maxsus kraud platformaga joylashtirish va eʼlon qilib borishga masʼul hisoblanadi, shu jumladan, Iqtisodiyot va moliya vazirligi hamda masʼul vazirlik va idoralar bilan birgalikda Forumni oʻtkazish boʻyicha xarajatlar smetasini ishlab chiqadi. 10. Agentlik har yili 1-maydan boshlab Forum oʻtkazilishi, istiqbolli tashabbuslarni yigʻish (ularni taqdim etish tartibini koʻrsatgan holda) muddatlari va qoidalari toʻgʻrisida oʻzining rasmiy veb-sayti, ijtimoiy tarmoqlar va ommaviy axborot vositalari orqali eʼlon berib boradi. 11. Istiqbolli tashabbuslar Agentlik tomonidan yuritiladigan kraud platforma orqali har yili 1-maydan 1-iyulga qadar qabul qilinadi. 12. Forumda muhokama qilish uchun yuboriladigan istiqbolli tashabbuslar quyidagi mezonlarga muvofiq boʻlishi lozim: dolzarblik — istiqbolli tashabbus jamiyat, soha yoki tarmoqdagi mavjud muammolarni hal qilishi va davr talablari bilan bogʻliq boʻlishi kerak; oʻziga xoslik — gʻoya innovatsion, oʻziga xos va mavjud yondashuvlardan farqli boʻlishi hamda yangi yechim taklif qilishi kerak; imkoniyatlilik — istiqbolli tashabbusni muvaffaqiyatli amalga oshirish uchun resurslar, vaqt va imkoniyatlar yetarli boʻlishi kerak; taʼsirchanlik — istiqbolli tashabbusning amalga oshirilishi soha, tarmoq yoki jamiyatga ijobiy taʼsir koʻrsatishi kerak. 13. Istiqbolli tashabbuslarni yigʻish, dastlabki saralash va umumlashtirish jarayonlari Agentlik tomonidan har yili 1-iyuldan 1-sentabrgacha oʻtkaziladi. Dastlabki saralash jarayonida Agentlik tomonidan: kelib tushgan istiqbolli tashabbuslar dolzarbliligi, oʻziga xosligi, imkoniyatliligi va taʼsirchanligi mezonlari boʻyicha oʻrganib chiqiladi hamda zaruratga koʻra qayta ishlash yoki asoslantirishni kuchaytirish uchun mualliflarga qaytarilishi, shuningdek, ularning ishtirokida takomillashtirilishi; vazirlik va idoralardan takliflarni asoslantirish uchun zarur boʻladigan statistik va boshqa maʼlumotlar, shuningdek, muayyan istiqbolli tashabbus boʻyicha soha mutaxassislarining yozma xulosasi talab qilib olinishi mumkin. Kelib tushgan barcha istiqbolli tashabbuslar Forumning ustuvor yoʻnalishlari kesimida umumlashtiriladi. 14. Umumlashtirilgan istiqbolli tashabbuslar har yili 10-sentabrga qadar Agentlik tomonidan “Kelajak uchun” istiqbolli tashabbuslar forumining mentorlar kengashiga (keyingi oʻrinlarda — Mentorlar kengashi) taqdim etiladi. Mentorlar kengashi taqdim etilgan istiqbolli tashabbuslarni har yili 1-oktabrga qadar oʻrganib chiqadi, baholaydi hamda Forumda muhokama qilinishi lozim boʻlgan istiqbolli tashabbuslarni saralab oladi. 15. Mentorlar kengashi Forumda muhokama qilinadigan istiqbolli tashabbuslarni tasdiqlaydi va har yili 10-oktabrga qadar Tashkiliy qoʻmitaga yuboradi. 16. Tashkiliy qoʻmita har yili 15-oktabrga qadar Forumda muhokama qilinadigan istiqbolli tashabbuslarning mualliflariga unda ishtirok etish yuzasidan xabar beradi. Xabarda Forum oʻtkazish muddatlari va joyi koʻrsatilishi shart. 17. Forum oʻtkaziladigan joyni tegishli vositalar (bannerlar, videoroliklar, ekranlar, aloqa va boshqa vositalar) bilan taʼminlash va bezash “Interforum” DUK tomonidan Rejaga muvofiq amalga oshiriladi. 18. Forumga tayyorgarlik koʻrish va oʻtkazish, istiqbolli tashabbuslarni yigʻish, ularni dastlabki saralash hamda yagona roʻyxatini shakllantirish, maxsus kraud platformani yuritish, Tashkiliy qoʻmita va Mentorlar kengashi ishini tashkiliy jihatdan qoʻllab-quvvatlash va texnik koʻmaklashish, Forumga oid maʼlumotlar va amalga oshirilgan loyihalar natijalarini muntazam yoritib borish, shuningdek, Forum natijasi boʻyicha maʼqullangan istiqbolli tashabbuslarning amalga oshirilishini muvofiqlashtirish, tahlil qilish va hisobot tayyorlash uchun Oʻzbekiston Respublikasi Prezidenti huzuridagi Strategik islohotlar agentligini qoʻllab-quvvatlash jamgʻarmasi mablagʻlari hisobidan fuqarolik-huquqiy shartnoma asosida mutaxassislar va ekspertlar jalb qilinishi mumkin. 19. Har yili Forumni oʻtkazish sanasi va joyi Tashkiliy qoʻmita tomonidan aniqlanadi. 20. Forumni oʻtkazish va u bilan bogʻliq barcha tadbirlar Tashkiliy qoʻmita tomonidan amalga oshiriladi. 21. Forum davomida har bir yoʻnalish boʻyicha istiqbolli tashabbuslar alohida bloklarda muhokama qilinadi. 22. Forumga tayyorgarlik jarayonida kelib tushgan istiqbolli tashabbuslar top-50 va top-10 tartibida tanlab olinadi. 23. Mentorlar kengashi tomonidan top-10 deb topilgan eng dolzarb istiqbolli tashabbuslar Oʻzbekiston Respublikasi Prezidenti ishtirokida oʻtkaziladigan Forumning yalpi majlisida muhokama qilinadi. 24. Forumning yalpi majlisini oʻtkazish yakunlari boʻyicha maʼqullangan istiqbolli tashabbuslarni amalga oshirish yuzasidan chora-tadbirlar rejasi ishlab chiqiladi. 25. Chora-tadbirlar rejasi Oʻzbekiston Respublikasi Prezidenti Administratsiyasi tomonidan tasdiqlanadi. Chora-tadbirlar rejasida maʼqullangan har bir istiqbolli tashabbus uchun erishilishi lozim boʻlgan samaradorlikning maqsadli koʻrsatkichlari (KPI) aks ettiriladi hamda Mentorlar kengashi aʼzolari orasidan mentorlar biriktiriladi. Mentorlar istiqbolli tashabbusni amalga oshirish davomida maslahatlar berib boradi, muammolarni aniqlash va ularning yechimida hamda resurslarni jalb qilishda koʻmaklashadi. Istiqbolli tashabbuslarni oʻrganib chiqish, baholash, saralab olish va ularni amalga oshirish uchun Mentorlar kengashi aʼzolariga Oʻzbekiston Respublikasi Prezidenti huzuridagi Strategik islohotlar agentligini qoʻllab-quvvatlash jamgʻarmasi mablagʻlari hisobidan haq toʻlanishi mumkin. Mentorlar kengashi aʼzolari natijadorligini baholash va ularga haq toʻlash tartibi Tashkiliy qoʻmita tomonidan belgilanadi. 26. Chora-tadbirlar rejasiga kiritilgan istiqbolli tashabbuslarni amalga oshirish uchun kredit va grantlar ajratilishi, soliq, bojxona va boshqa ragʻbatlantirish choralari qoʻllanishi mumkin. 27. Forumda maʼqullangan istiqbolli tashabbuslarni tijoratlashtirish va moliyalashtirishga “Biznesni rivojlantirish banki” ATB va boshqa tijorat banklari, shuningdek, Ilm-fanni moliyalashtirish va innovatsiyalarni qoʻllab-quvvatlash jamgʻarmasi masʼul hisoblanadi. 28. Agentlik Forum natijasi boʻyicha maʼqullangan istiqbolli tashabbuslarni kuzatish, baholash, tahlil qilish va zarur hollarda tegishli choralar koʻrish maqsadida masʼul vazirlik va idoralar tomonidan amalga oshirilishini muvofiqlashtiradi. 29. Maxsus kraud platformada Forum natijasi boʻyicha maʼqullangan har bir istiqbolli tashabbus uchun alohida axborot kartasi, foto-video materiallar hamda ijro holati vizual formatda (grafik, infografika) aks ettirib boriladi. 30. Forum natijasi boʻyicha maʼqullangan istiqbolli tashabbuslarning vazirlik va idoralar tomonidan amalga oshirilishini muvofiqlashtirish jarayonida quyidagilar oʻrganiladi: istiqbolli tashabbusni amalga oshirish boʻyicha belgilangan natijalarga erishilganligi boʻyicha samaradorlikning maqsadli koʻrsatkichlari (KPI); moliyalashtirish hamda ajratilgan mablagʻlar toʻliq va maqsadli ishlatilganligi ahvoli; loyihalarning belgilangan muddatlarda amalga oshirilayotganligi; istiqbolli tashabbusni amalga oshirishda ishtirok etuvchi tashkilotlar oʻrtasidagi hamkorlik darajasi; istiqbolli tashabbusning amalga oshirilganligi aholi turmush darajasi yoki soha (tarmoq)lar rivojiga taʼsiri va uning barqarorligi. 31. Forum natijasi boʻyicha maʼqullangan istiqbolli tashabbuslarning amalga oshirilishini muvofiqlashtirish quyidagi shakllarda amalga oshiriladi: masʼul tashkilotlar tomonidan istiqbolli tashabbuslarni amalga oshirish boʻyicha chora-tadbirlar rejasida belgilangan topshiriqlar ijrosi yuzasidan Agentlikka taqdim etilgan oraliq va yakuniy hisobotlarni umumlashtirish va tahlil qilish; istiqbolli tashabbusning amalga oshirilishini joyiga chiqqan holda loyiha joriy etilayotgan obyektlarga borib oʻrganish; maxsus kraud platforma orqali istiqbolli tashabbuslarning ijrosi, mablagʻlar harakati, muddatlar va natijalarni real vaqtda kuzatib borish (onlayn monitoring); ijtimoiy soʻrovlar, fikr-mulohazalar va murojaatlar orqali istiqbolli tashabbuslarning taʼsirini baholashga qaratilgan oʻrganish. 32. Agentlik har chorakda va yil yakunida Forum natijasi boʻyicha maʼqullangan istiqbolli tashabbuslarning amalga oshirilishini muvofiqlashtirish natijalari asosida tahliliy hisobot tayyorlaydi. Hisobot Oʻzbekiston Respublikasi Prezidenti Administratsiyasiga va keng jamoatchilikka taqdim etiladi. 33. Forum doirasida kelib tushgan boshqa tashabbuslar Vazirlar Mahkamasiga davlat dasturlarini, tegishli soha, tarmoq yoki hududlarni rivojlantirish boʻyicha chora-tadbirlarni shakllantirish maqsadida yuboriladi hamda Hukumat tomonidan ularni amalga oshirish yuzasidan zarur choralar koʻriladi. 34. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 35. Ushbu Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradilar.